বাংলাদেশের বিরুদ্ধে হার্দিক পাণ্ড্যর শেষ ওভার দেখার পরে ক্রিকেটপ্রেমীদের মনে উঁকি দিচ্ছে প্রথম বারের টি টোয়েন্টি বিশ্বকাপ ফাইনালে যোগিন্দর শর্মার করা শেষ ওভার। ওই একটা ওভার যোগিন্দর শর্মাকে ভারতীয় ক্রিকেটে অমর করে রেখেছে। শেষ ওভারের মহানায়ক হিসেবেই যোগিন্দর পরিচিতি পেয়ে গিয়েছেন ভারতীয় ক্রিকেটে। 
বুধবার বাংলাদেশের বিরুদ্ধে হার্দিক পাণ্ড্যর শেষ ওভারটাও অনেকটা যোগিন্দরের মতোই। তফাত একটাই। যোগিন্দরের শেষ ওভারটা ছিল ফাইনালে। আর পাণ্ড্যর শেষ ওভারটা গ্রুপ পর্বে। এই যা তফাত।  ম্যাচের গুরুত্বের বিচারে দুটোই প্রায় সমান। ২০০৭ টি টোয়েন্টি বিশ্বকাপ ফাইনালের শেষ ওভারে মিসবা উল হক যদি যোগিন্দরের ওভার থেকে প্রয়োজনীয় রান তুলে ফেলতেন, তাহলে মহেন্দ্র সিংহ ধেনির হাতে প্রথম বারের টি টোয়েন্টি বিশ্বকাপই উঠত না। আর পাণ্ড্যর শেষ বলে মুস্তাফিজুরকে ভারত অধিনায়ক রান আউট করতে না-পারলে বুধবারই টুর্নামেন্টে ভারতের সম্ভাবনার অপমৃত্যু হয়ে যেত। একাধিক পারমুটেশন-কম্বিনশেন চলে আসত। গোটা ভারতের গলায় এসে আটকে যেত হৃদযন্ত্র। 
সেই সব আর হল না। পাণ্ড্য বাঁচিয়ে দিলেন ধোনিকে। পাণ্ড্যর শেষ ওভার স্বস্তি ফেরালেন ভারতের অসংখ্য ক্রিকেটপ্রেমীদের মনে। বুধবার শেষ ওভারে জেতার জন্য বাংলাদেশকে তুলতে হত ১১ রান। প্রথম বলে মাহমুদ্দুল্লাহ এক রান নিয়ে স্ট্রাইক দেন মুশফিকুর রহিমকে। পাণ্ড্যর দ্বিতীয় বলে মুশফিকুর বাউন্ডারি হাঁকান। তৃতীয় বলের পরিণতিও এক। পাণ্ড্যর বল বাউন্ডারিতে পাঠান বাংলাদেশের উইকেটরক্ষক। চতুর্থ বলেই প্রতিশোধ নেন পাণ্ড্য। মুশফিকুরকে ফেরান তিনি। পঞ্চম বলে মাহমুদ্দুল্লাহকে তালুবন্দি করেন রবীন্দ্র জাদেজা। আর শেষ বলে ধোনি রান আউট করেন মুস্তাফিজুরকে। ভারত টিকে থাকল টুর্নামেন্টে।  ২০০৭ টি টোয়েন্টি বিশ্বকাপ ফাইনালের চিত্রনাট্যও অনেকটা একইরকম ছিল। শেষ ওভারে জিততে হলে পাকিস্তানকে তুলতে হত ১৩ রান। ধোনি বল তুলে দিয়েছিলেন যোগিন্দরের হাতে। ব্যাট হাতে তৈরি মিসবা। প্রথম বলটাই ওয়াইড করেন যোগিন্দর। পরের বলে মিসবা রান নিতে পারেননি। দ্বিতীয় বলে যোগিন্দরকে গ্যালারিতে ফেলেন মিসবা। তৃতীয় বলটা মিসবা স্কুপ করলেন আর তাঁকে তালুবন্দি করেন শ্রীসন্থ। ধোনির হাতে ওঠে বিশ্বকাপ। যোগিন্দরের ওই ওভারের সঙ্গে বুধবারের বেঙ্গালুরুতে পাণ্ড্যর করা ওভারের মিল এখন খুঁজে পাচ্ছেন ক্রিকেটপাগলরা।